Na temelju članka 5. stavak 1. točka 6. Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23) i članka 40. Statuta Grada Makarske („Glasnik Grada Makarske“ br. 3/21) Gradsko vijeće Grada Makarske na ----- sjednici održanoj dana -------------- 2025. godine donijelo je

 **ODLUKU

 o organizaciji , načinu naplate i kontrole parkiranja u Gradu Makarskoj

1. OPĆE ODREDBE

 Članak 1.** Ovom Odlukom uređuju separkirališne površine ( daljnjem tekstu: javna parkirališta), organizacija i način naplate parkiranja, te nadzor nad parkiranjem vozila na javnim parkiralištima s naplatom na području grada Makarska.

 **Članak 2.**

 Javnim parkiralištem smatra se javna površina namijenjena isključivo za zaustavljanje i parkiranje vozila.

 **Članak 3.** Tehničke i organizacijske poslove, naplatu parkiranja obavlja Pogon za obavljanje komunalnih djelatnosti Grada Makarska, a mogu se povjeriti trgovačkom društvu u većinskom vlasništvu Grada Makarska.
 Poslove održavanja i čišćenja obavlja trgovačko društvo u većinskom vlasništvu Grada Makarska.

 **Članak 4.**

 Javno parkiralište s naplatom može biti stalno ili povremeno, ulično ili vanulično.
 Stalna javna parkirališta s naplatom su parkirališta na kojima se parkiranje naplaćuje tijekom cijele kalendarske godine.
 Privremena javna parkirališta s naplatom, su parkirališta na kojima se parkiranje naplaćuje tijekom turističke sezone, privremene regulacije prometa, određenih manifestacija i slično.
 Ulična javna parkirališta s naplatom su parkirališta posebno označena horizontalnom i vertikalnom signalizacijom na kolniku i nogostupu u skladu sa propisima o sigurnosti prometa te tehničkom dokumentacijom.
 Izvanulična javna parkirališta s naplatom su parkirališta koja se nalaze izvan kolnika, a označena su vertikalnom i horizontalnom signalizacijom u skladu s ovom Odlukom i posebno su definirana posebnim projektom.
 Izvanulična javna parkirališta s naplatom mogu biti asfaltirana i neasfaltirana.

 **Članak 5.** Javnaparkirališta s naplatom moraju biti označena signalizacijom u skladu sa propisima o sigurnosti prometa.
 Javna parkirališta s naplatom moraju imati oznaku zone, dopuštenog trajanja, vrijeme naplate parkiranja i visinu naknade za parkiranje.

 Članak 6.

 Parkirališne zone, ograničenje vremena trajanja parkiranja i vrijeme naplate parkiranja određuje gradonačelnik Grada Makarska na prijedlog gradskog upravnog tijela nadležnog za promet.

**2. OPĆI UVJETI UGOVORA O KORIŠTENJU JAVNIH PARKIRALIŠTA SA
 NAPLATOM

 Članak 7.** Korisnik javnog parkirališta (u daljnjem tekstu: korisnik) je vozač koji parkira vozilo na parkirališno mjesto odnosno vlasnik vozila koji je evidentiran u odgovarajućim evidencijama ministarstva nadležnog za unutarnje poslove prema registarskoj oznaci vozila odnosno u drugim odgovarajućim službenim evidencijama.
 Korisnikom se smatra i primatelj leasinga kojemu je vozilo prepušteno na korištenje na temelju pravnog posla leasinga , odnosno najmoprimac kojem je osoba koja obavlja registriranu djelatnost rent-a-car usluge prepustila vozilo na korištenje na temelju ugovora o najmu.
 Zaustavljanjem ili parkiranjem vozila na javnom parkiralištu s naplatom korisnik sklapa sa Organizatorm parkiranja ugovor o korištenju javnog parkirališta sa naplatom uz korištenje dnevne parkirališne karte (u daljnjem tekstu : Ugovor o parkiranju uz korištenje dnevne parkirališne karte) prihvaćajući opće uvjete ugovora o korištenju parkirališta s naplatom propisanim ovom Odlukom).

 **Članak 8.** Ugovorom iz prethodnog članka ove Odluke isključuje čuvanje vozila te odgovornost za oštećenje ili krađu vozila.

 **Članak 9.** Za korištenje parkirališta sa naplatomkoristi se dnevna parkirališna karta.
 Dnevna parkirališna karta (u daljnjem tekstu: dnevna karta) vrijedi za parkirališnu zonu i za vremensko razdoblje za koju je izdana.
 Dnevna karta vrijedi od trenutka kupnje ili izdavanja do istog vremena u prvom sljedećem danu u kojem se naplaćuje parkiranje.
 Izgled i sadržaj dnevne karte za korištenje javnih parkirališta sa naplatom određuje Organizator parkiranja uz suglasnost gradskog upravnog tijela nadležnog za promet.
 Cijene dnevne karte za korištenje javnih parkirališta sa naplatom određuje gradonačelnik grada Makarska na prijedlog upravnog tijela za promet.
 Korisnik javnog parkirališta može kupiti dnevnu kartu na blagajni Organizatora parkiranja, preko mobilne aplikacije, web stranice Grada Makarska te na druge načine koje omogući Organizator parkiranja, a može se preuzeti s nalogom za plaćanje na javnom parkiralištu od osobe koju ovlasti Organizator parkiranja.

 **Članak 10.**

 Naplata dnevne karte obavlja se naplatom naloga za plaćanje dnevne karte preko žiro računa Organizatora parkiranja ili naplatom dnevne karte na blagajni Organizatora parkiranja.
 Naplata dnevne karte putem naloga za plaćanje dnevne karte podrazumijeva preuzimanje tiskane dnevne karte neposredno na parkiralištu na način iz članka 11. stavak 3 ove Odluke i plaćanje dnevne karte na žiro račun organitzatora parkiranja.
 Naplata dnevne karte može se obaviti i putem mobilnih aplikacija odnosno web portala temeljem izdanog naloga.
 Korisnik javnog parkirališta može kupiti dnevnu kartu na blagajni organizatora parkiranja što podrazumijeva istodobno plaćanje i preuzimanje dnevne karte, preko mobilne aplikacije i web portala što podrazumijeva elektroničku kupnju dnevne karte o čemu korisnik zaprima obavijest o plaćenoj dnevnoj karti.

 **Članak 11.**
 Nadzor nad parkiranjem vozila na javnim parkiralištima obavlja ovlaštena osoba Organizatora parkiranja.
 Ovlaštene osobe koriste se odgovarajućom tehničkom opremom koja omogućuje evidentiranje mjesta i vremena parkiranja marke, tipa, boje i registarske oznake vozila te ispisivanje dnevne karte i naloga za plaćanje dnevne karte, a sve u skladu sa odredbama općih uvjeta ugovora o korištenju javnih parkirališta sa naplatom propisanih ovom Odlukom.
 Dnevnu kartu i nalog za plaćanje dnevne karte izdaje ovlaštena osoba za nadzor nad parkiranjem. Osoba ovlaštena za nadzor nad parkiranjem dnevnu kartu i nalog za plaćanje dnevne karte pričvršćuje za ispod brisača vjetrobranskog stakla ili iste uručuje osobno na zahtjev korisnika parkiranja.
 Dostavljanje dnevne karte i naloga za plaćanje dnevne karte na način iz stavka 3.ovog članka smatra se urednim i kasnije oštećenje ili uništenje istih ne utječe na valjanost dostavljanja te ne odgađa plaćanje dnevne karte.

 **Članak 12.**

 Korisnik javnog parkirališta s naplatom koji koristi javno parkiralište prema ugovoru o parkiranju uz korištenje dnevne karte dužan je platiti dnevnu kartu u roku od osam (8) dana od izdavanje iste.

 **Članak 13.** Za stanare ulica na području zona u kojima se naplaćuje parkiranje i za pravne osobe koje imaju sjedište unutar tog područja kao i osobe zaposlene na radnim mjestima koja se nalaze u ulicama na području zona naplate, mogu se uvesti povlašteni uvjeti parkiranja u pogledu vremenskog ograničenja trajanja parkiranja i cijene, što se uređuje posebnom odlukom.
 Povlašteni uvjeti parkiranja u pogledu vremenskog trajanja parkiranja i cijene mogu se uvesti i za ostale fizičke osobe koje prebivaju, borave ili rade van ulica koje su u području naplate parkiranja kao i za pravne osobe koje imaju sjedište van područja naplate u gradu Makarskoj, što se uređuje posebnom odlukom.
 Za korištenje javnih parkiralište sa naplatom po povlaštenim uvjetima koristi se povlaštena parkirališna karta.
 Povlaštena parkirališna karta (u daljnjem tekstu: povlaštena karta) vrijedi za parkirališnu zonu i za vremensko razdoblje za koje je izdana, a izdaje se u materijaliziranom ili nematerijaliziranom obliku. Materijalizirana parkirališna karta izdaje se na papiru ili u drugom obliku.
 Vrste i cijene povlaštenih karata za korištenje javnih parkirališta određuje Gradonačelnik Grada Makarska na prijedlog gradskog upravnog tijela nadležnog za promet.

 **Članak 14.**

 Pravo na povlaštenu kartu ima osoba (stanar) koja:
 - ima prebivalište ili boravište u ulici koja se nalazi u području naplate parkiranja, što dokazuje osobnom iskaznicom ili uvjerenjem MUP-a o adresi stanovanja,
 - ima vozilo u vlasništvu ili najmu (leasing ili rent-a-car) , što dokazuje valjanom prometnom dozvolom i ugovorom o najmu.

 Pravo na povlaštenu kartu ima osoba (zaposlenik) koja :
 - je zaposlena na radnom mjesto koje se nalazi u ulici na području naplate parkiranja, što dokazuje osobnom iskaznicom i potvrdom poslodavca o zaposlenju,
 -ima vozilo u vlasništvu ili najmu (leasing ili rent-a-car), što dokazuje valjanom prometnom dozvolom i ugovorom o najmu.

 Pravo na povlaštenu kartu ima pravna osoba i fizička osoba obrtnik odnosno osoba koja obavlja drugu samostalnu djelatnost ako:
 - ima sjedište ili koristi poslovni prostor na području na kojem se naplaćuje parking, što dokazuje ugovorom o zakupu, odnosno izvatkom iz registra ili upisnika što ga vodi nadležno tijelo iz kojeg je vidljiva poslovna adresa na kojoj se obavlja djelatnost;
 - ima vozilo u vlasništvu ili najmu (leasing ili rent-a-car), odnosno fizičke osobe, što dokazuje valjanom prometnom dozvolom i ugovorom o najmu;

 Korisnik javnog parkirališta koji ostvaruje pravo na kupnju povlaštene karte može je kupiti na blagajni Organizatora parkiranja, preko mobilne aplikacije i web portala Organizatora parkiranja, te na druge načine koje omogući organizator parkiranja. Za kupnju povlaštene karte mobilnom aplikacijom ili putem web-portala potrebno je prethodno obaviti autorizaciju na web-portala ili blagajni Organizatora parkiranja. Autorizacija se dobiva temeljem provjere podataka sukladno navedenim stavcima 1. 2. i 3. ovog članka, uvidom u dokumentaciju na blagajni Organizatora ili web servisa.

 Ako korisnik povlaštene karte za vrijeme njenog važenja promijeni vozilo ili registarsku oznaku za koje je karta izdana, organizator parkiranja zamijenit će parkirališnu kartu, na korisnikov zahtjev, novom parkirališnom kartom, koja vrijedi do isteka roka na kojim je izdana zamijenjena karta.
 Povlaštena karta vrijedi dok fizička, odnosno pravna osoba ispunjava uvjete iz stavka 1., 2. odnosno 3. ovog članka, a svaku promjenu korisnik je dužan prijaviti organizatoru parkiranja u roku tri (3) dana od nastanka istih.
 Osobama iz članka 1.,2. odnosno 3. ovog članka može se izdati povlaštena karta ako su podmirili obveze prema Organizatoru parkiranja, odnosno Gradu Makarskoj do dana njezina izdavanja.
 Ako korisnik parkirališta koristi povlaštenu parkirališnu kartu od dana otkad ne ispunjava odredbe Općih uvjeta, smatra se da nema povlaštenu parkirališnu kartu.

 **Članak 15.**

 Korisnik javnog parkirališta sa naplatom ostvaruje pravo korištenja javnog parkirališta sa naplatom po povlaštenim uvjetima samo ako ima valjanu povlaštenu kartu.
 Valjana povlaštena karta je ona parkirališna karta iz koje je vidljivo da vrijedi:
 - za vozilo za koje je izdana, tj. za registarsku oznaku parkiranog vozila,
 - za vremensko razdoblje u kojem se koristi javno parkiralište sa naplatom i
 - za parkirališnu zonu u kojoj se koristi javno parkiralište sa naplatom.
 Korisnik parkiranja čija povlaštena karta nije valjana, korištenje javnog parkirališta sa naplatom ugovara sa organizatorom parkiranja sukladno odredbama čl. 7. ove Odluke.

 **Članak 16.**

 Korisniku javnog parkirališta s naplatom ovom Odlukom omogućuje se korištenje javnog parkirališta s naplatom u kraćem vremenskom trajanju parkiranja po povoljnijim uvjetima u pogledu cijene te primjene vremenski ograničenog trajanja parkiranja.
 Za korištenje javnih parkirališta s naplatom po povoljnijim uvjetima koristi se satna ili višesatna parkirališna karta (u daljnjem tekstu : satna karta) uz primjenu vremenski ograničenog trajanja parkiranja.
 Satna karta vrijedi za parkirališnu zonu i za vremensko razdoblje za koje je izdana.
 Izgled i sadržaj satne karte za korištenje javnih parkirališta s naplatom određuje gradonačelnik Grada Makarske na prijedlog upravnog tijela nadležnog za promet.

 **Članak 17**.

 Na javnim parkiralištima u parkirališnim zonama naplate ( koja nisu posebno obilježena kao mjesta za parkiranje vozila osoba s invaliditetom) osobe sa invaliditetom i udruge osoba s invaliditetom koje na vozilu imaju istaknut važeći znak pristupačnosti, mogu parkirati bez plaćanja najduže 1 sat tijekom jednog dana. Rok od jednog (1) sata počinje teći od prvog opažaja osobe koju ovlasti organizator parkiranja i završava istekom istog. Nakon isteka roka iz stavka 1. ovog članka, za daljnje korištenje javnog parkirališta osoba s invaliditetom i udruga osoba s invaliditetom obvezna je imati valjanu parkirališnu kartu.

 **Članak 18.**

 Korisnik javnih parkirališta dužan je parkirati vozilo na parkirališno mjesto na način kako je označeno prometnom signalizacijom.
 Zabranjeno je parkiranje vozila na način da uzrokuje smetnje drugim korisnicima javnih parkirališta, bilo da blokira ulaz ili izlaz ili predstavlja bilo kakvu prepreku.
 Na javnim parkiralištima zabranjeno je parkiranje vozila bez registarskih oznaka odnosno kojima se registarska oznaka ne može sa sigurnošću utvrditi , takva vozila će se ukloniti sa parkirališnog mjesta na trošak vlasnika vozila uz obvezu podmirenja svih nastalih troškova.
 Neregistrirana, napuštena ili u sudaru oštećena vozila koja se ne koriste u prometu s javnih parkirališta s naplatom uklanjaju se temeljem naloga komunalnog redara sukladnom Odluci o komunalnom redu.

 **Članak 19.**
 Naplata satne karte obavlja se ručno i automatski na parkiralištu , mobilnim telefonom, putem aplikacija i web portala ili na blagajni organizatora parkiranja.
 Ručna naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu od osobe koju ovlasti Organizator parkiranja ili na blagajni Organizatora parkiranja.
 Automatska naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu putem parkirališnog automata.
 Naplata satne karte mobilnim telefonom (sms ili mobilna aplikacija) ili putem web portala podrazumijeva kupnju elektroničke parkirališne karte o čemu će korisnik zaprimiti obavijest o plaćenoj parkirališnoj karti.

 **Članak 20.** Korisnik javnog parkirališta može kupiti tjednu, mjesečnu ili višemjesečnu parkirališnu kartu kao i ostale artikle putem naplatnog sustava na blagajni Organizatora parkiranja te na druge načine koje omogući Organizator parkiranja.
 Kupnja tjedne, mjesečne ili višemjesečne karte kao i ostale artikle sustava naplate na blagajni Organizatora parkiranja podrazumijeva istodobno plaćanje i preuzimanje parkirališne karte.

 **Članak 21.**

 Korisnik javnog parkirališta s naplatom koji koristi javno parkiralište uz korištenje satne karte i vremenskog ograničenja trajanja parkiranja dužan je vidljivo istaknuti valjanu satnu kartu s unutarnje strane vjetrobranskog stakla ili zaprimiti elektronsku obavijest za plaćeno parkiranje u vremenskom roku od 5 minuta od dolaska na javno parkirališno mjesto.
 Valjana satna karta je ona parkirališna karta iz koje je vidljivo da je plaćena:
 - za vremensko razdoblje u kojem se koristi javno parkirališno mjesto s naplatom,
 - za parkirališnu zonu u kojoj se koristi javno parkirališno mjesto s naplatom i u okviru vremenskog ograničenja parkiranja.

 Korisnik parkiranja koji ne postupi sukladno odredbama iz stavka 1. ovog članka ili čija satna karta nije valjana ili je istakne tako da se ne može provjeriti njena valjanost , smatrat će se da nema valjanu parkirališnu kartu i korištenje javnog parkirališta s naplatom ugovara s Organizatorom parkiranja sukladno odredbama članka 7. ove Odluke.

**III PRIJELAZNE I ZAVRŠNE ODREDBE**

 **Članak 22.**

 Na dan stupanja na snagu ove Odluke prestaje vrijediti Odluka o organizaciji i načinu naplate parkiranja u gradu Makarskoj („Glasnik Grada Makarska“, br.18/09).

 **Članak 23.**.

 Ova Odluka stupa na snagu dan nakon objave u „Glasniku Grada Makarske“.

Klasa:340-01/25-01/1
Ur. broj: 2181-6-07-01-25-1
Makarska, 18. prosinca 2024.g.

 PREDSJEDNICA
 GRADSKOG VIJEĆA
 **Gordana Muhtić, dipl.iur.,v.r.**